A TANÁCS HATÁROZATA
(2006. február 14.)
az egyrészről az Európai Közösség és tagállamai, másrészről a Libanoni Köztársaság közötti társulás létrehozásáról szóló euro-mediterrán megállapodás megkötéséről
(2006/356/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 310. cikkére, összefüggésben 300. cikke (2) bekezdése első albekezdésének második mondatával és (3) bekezdése második albekezdésével,
tekintettel a Bizottság javaslatára,
tekintettel az Európai Parlament hozzájárulására,
mivel:
(1)
Az egyrészről az Európai Közösség és tagállamai, másrészről a Libanoni Köztársaság közötti társulás létrehozásáról szóló euro-mediterrán megállapodást - annak egy későbbi időpontban való esetleges megkötésére is figyelemmel - az Európai Közösség nevében Luxembourgban 2002. június 17-én aláírták.
(2)
A megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
(1) Az egyrészről az Európai Közösség és tagállamai, másrészről a Libanoni Köztársaság közötti társulás létrehozásáról szóló euro-mediterrán megállapodás, a megállapodás mellékletei és jegyzőkönyvei, valamint a záróokmányhoz csatolt együttes nyilatkozatok és az Európai Közösség által tett nyilatkozatok az Európai Közösség nevében jóváhagyásra kerülnek.
(2) Az (1) bekezdésben említett szövegek e határozat részét képezik.
2. cikk
(1) A Közösség által a Társulási Tanács és a Társulási Bizottság keretében képviselendő álláspontot - a Bizottság javaslatára - a Tanács, vagy adott esetben a Bizottság határozza meg, a Szerződések vonatkozó rendelkezéseivel összhangban.
(2) Az euro-mediterrán társulási megállapodás 75. cikkével összhangban a Társulási Tanács elnöki tisztét a Tanács elnöke tölti be. A Társulási Bizottság elnöki tisztét a Bizottság egy képviselője tölti be, az elfogadott eljárási szabályoknak megfelelően.
(3) A Társulási Tanács és a Társulási Bizottság határozatainak az Európai Unió Hivatalos Lapjában történő kihirdetéséről minden egyes esetben a Tanács, illetve a Bizottság határoz.
3. cikk
A Tanács elnöke felhatalmazást kap arra, hogy kijelölje a megállapodás 91. cikkében előírt értesítési okmány letétbe helyezésére az Európai Közösség nevében jogosult személy(eke)t.
Kelt Brüsszelben, 2006. február 14-én.